GENERÁLNA PROKURATÚRA
SLOVENSKEJ REPUBLIKY

IV/1  Spr 291/25/1000

Zbierka služobných predpisov
generálneho prokurátora
Slovenskej republiky
Por. č. 10/2025

P r í k a z

generálneho prokurátora Slovenskej republiky

z 27. októbra 2025

o postupe prokurátora pri výkone dozoru prokurátora nad dodržiavaním zákonnosti v miestach 
výkonu trestu odňatia slobody

Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento príkaz:

Článok 1
Predmet úpravy

(1)	Tento príkaz upravuje postup prokurátorov pri vykonávaní dozoru nad dodržiavaním zákonnosti (ďalej len „dozor“) v ústavoch na výkon trestu odňatia slobody, v ústave na výkon trestu odňatia slobody pre mladistvých, v oddelení na výkon trestu odňatia slobody zriadenom v ústave na výkon väzby, v nemocnici pre obvinených a odsúdených, prípadne v inom zdravotníckom zariadení, kde sú prechodne umiestnené odsúdené osoby (ďalej len „ústav“). 

(2)	Pri vykonávaní dozoru prokurátor postupuje podľa osobitného predpisu) a ostatných všeobecne záväzných právnych predpisov) upravujúcich podmienky na obmedzenie osobnej slobody odsúdenej osoby v ústave podľa odseku 1. Na výkon dozoru v ústavoch určených na výkon ochranného liečenia uloženého popri nepodmienečnom treste odňatia slobody, v ústave na poskytovanie zdravotnej starostlivosti osobám v detencii) a v ústave, v ktorom sa nachádzajú v ústavnej starostlivosti osoby, od ktorých sa nevyžaduje informovaný súhlas,) sa primerane vzťahujú ustanovenia osobitného predpisu o postupe prokurátorov pri výkone dozoru nad dodržiavaním zákonnosti v miestach výkonu ochranného liečenia.)

Článok 2
Príslušnosť prokurátora

(1)	Na vykonávanie dozoru v ústave je príslušný krajský prokurátor a v rozsahu ním určenom jemu podriadení prokurátori (ďalej len „príslušný prokurátor“).

(2)	Miestne príslušný na vykonávanie dozoru je krajský prokurátor tej prokuratúry, v obvode ktorej má sídlo orgán vykonávajúci správu ústavu. 

Článok 3
Druhy previerok 

(1) 	Pri výkone dozoru v ústave prokurátor vykonáva tieto previerky dodržiavania zákonnosti (ďalej len „previerka“):
a)	pravidelnú previerku,
b)	mimoriadnu previerku,
c)	tematickú previerku,
d)	kontrolnú previerku.

(2) 	Pravidelná previerka sa vykonáva raz za tri mesiace v každom ústave, ktorý má sídlo v obvode tej krajskej prokuratúry, ktorej krajský prokurátor je miestne príslušný podľa čl. 2 ods. 2. Pravidelnú previerku vykonáva príslušný prokurátor.

(3) 	Mimoriadna previerka sa vykonáva do desiatich pracovných dní od oznámenia mimoriadnej udalosti podľa čl. 7 ods. 1 alebo na základe pokynu nadriadeného prokurátora)  alebo  ak  je  vykonanie  previerky  odôvodnené poznatkami  získanými z médií, podnetu alebo vlastnými poznatkami prokurátora.

(4) Tematická previerka je previerka zameraná na problematiku súvisiacu s výkonom trestu odňatia slobody. Tematickú previerku vykoná príslušný prokurátor na základe pokynu nadriadeného prokurátora alebo podnetu (napríklad Národnej rady Slovenskej republiky, iného štátneho orgánu, medzinárodnej inštitúcie, právnickej osoby alebo fyzickej osoby a záujmového združenia občanov).

(5)	Kontrolná previerka sa vykonáva raz za rok v tých ústavoch, v ktorých pravidelnú previerku vykonáva určený prokurátor okresnej prokuratúry. Kontrolnú previerku vykoná príslušný krajský prokurátor alebo ním určený prokurátor krajskej prokuratúry najneskôr v mesiaci január nasledujúceho kalendárneho roku. Po kontrolnej previerke vyhodnotí stav dodržiavania zákonnosti v ústave a úroveň výkonu dozoru prokurátorom okresnej prokuratúry.

(6)	Kontrolnú previerku vo vybraných ústavoch vykonáva aj určený prokurátor Generálnej prokuratúry Slovenskej republiky (ďalej len „Generálna prokuratúra“). Jej cieľom je zistiť a vyhodnotiť stav dodržiavania zákonnosti v ústave a úroveň vykonávaného prokurátorského dozoru.

Článok 4
Spôsob vykonávania dozoru  

(1)	Príslušný prokurátor pri vykonávaní dozoru osobitne dozerá, aby
a)	boli dôsledne dodržiavané práva odsúdených osôb, 
b)	bola rešpektovaná ľudská dôstojnosť odsúdených osôb a aby nedochádzalo k neoprávnenému násiliu, mučeniu, krutému, neľudskému či ponižujúcemu zaobchádzaniu alebo trestaniu a inému zlému zaobchádzaniu,
c)	boli odsúdené osoby v  ústave umiestnené len na základe právoplatného a vykonateľného rozhodnutia súdu a  skúma ich osobné spisy, aby bola náležite vedená dokumentácia preukazujúca opodstatnenosť ich držania alebo umiestnenia v ústave,
d)	sa v osobných spisoch odsúdených osôb, ktoré boli pred právoplatným rozhodnutím súdu vo väzbe, nachádzalo rozhodnutie súdu o započítaní väzby do trestu a či toto rozhodnutie je právoplatné, negatívny poznatok sa signalizuje súdu,
e)	boli odsúdené osoby umiestnené do ústavu na výkon trestu s určeným stupňom stráženia v súlade s právoplatným súdnym rozhodnutím o zaradení do príslušného stupňa stráženia alebo s právoplatným súdnym rozhodnutím o zmene spôsobu výkonu trestu, 
f)	odsúdené osoby, ktoré vykonali trest, boli včas prepúšťané na slobodu,
g)	sa včas rozhodlo v súlade s amnestiou alebo milosťou prezidenta Slovenskej republiky, ak sa vzťahuje na odsúdenú osobu, ktorá je vo výkone trestu,
h)	bola dodržiavaná zákonnosť rozhodnutí o disciplinárnych trestoch, 
i)	k použitiu donucovacích prostriedkov dochádzalo len v rozsahu a za podmienok ustanovených zákonom,
j)	boli písomné žiadosti, podania a sťažnosti odsúdených osôb včas a podľa určenia odoslané prokurátorovi, súdu alebo iným orgánom a ústavným činiteľom, 
k)	bolo zabezpečené plnenie úloh z predchádzajúcich previerok a plnenie príkazov a opatrení vydaných prokurátorom.

(2)	Príslušný prokurátor pri vykonávaní dozoru v  ústave, kde vykonávajú trest mladiství, dozerá najmä na to, aby 
a)	sa riadne využívali ustanovenia o návštevách mladistvých vo výkone trestu, vzdelávacej, kultúrno-osvetovej a záujmovej činnosti mladistvých,
b)	sa náležite vykonávala príprava mladistvých na ich prepustenie z výkonu trestu.

(3)	Príslušný prokurátor pri previerke v ústave vykonáva na požiadanie rozhovor s odsúdenou osobou a tiež rozhovor s príslušníkom Zboru väzenskej a justičnej stráže alebo iným zamestnancom ústavu. Príslušný prokurátor vykonáva prehliadku ústavu obvykle v sprievode osoby poverenej riaditeľom ústavu.

(4)	Príslušný prokurátor vyhotoví písomný záznam o poznatkoch z previerky, prijatých opatreniach a o jej výsledkoch bezodkladne, najneskôr do 10 pracovných dní od vykonania previerky.

(5)	Záznam z previerky obsahuje najmä
a)	označenie prokurátora, ktorý previerku vykonal,
b)	označenie ústavu, v ktorom bola previerka vykonaná,
c)	dátum vykonania previerky,
d)	predmet, účel a druh previerky,
e)	pokyn, mimoriadnu udalosť alebo podnet, na základe ktorých prokurátor vykonal tematickú alebo mimoriadnu previerku, 
f)	opis zistených skutočností vrátane príčin porušení zákona, 
g)	označenie ustanovení zákona alebo iného všeobecne záväzného právneho predpisu, porušenie ktorého bolo pri previerke zistené,
h)	opatrenia, ktoré prokurátor prijal počas previerky,
i)	stav plnenia úloh, príkazov a opatrení vydaných prokurátorom na základe porušení zákona alebo iného všeobecne záväzného právneho predpisu, ktoré boli zistené pri predchádzajúcej previerke,
j)	návrhy a podnety na vykonanie opatrení nadriadeným prokurátorom,
k)	výsledok prerokovania zistených skutočností s riaditeľom ústavu, a to aj za účasti príslušníka Zboru väzenskej a justičnej stráže alebo iného zamestnanca ústavu, v činnosti ktorého bolo zistené porušenie zákona alebo iného všeobecne záväzného právneho predpisu,
l)	meno, priezvisko, podpis prokurátora a odtlačok úradnej pečiatky so štátnym znakom.

(6)	Poznatky o skutočnostiach zistených pri previerke a jej výsledky príslušný prokurátor prerokuje bezprostredne po skončení previerky s riaditeľom ústavu a záznam z previerky mu zašle bezodkladne po jeho vyhotovení.

(7)	Prokurátor okresnej prokuratúry predloží záznam z previerky krajskému prokurátorovi alebo ním určenému prokurátorovi krajskej prokuratúry; jedno vyhotovenie záznamu z previerky predloží prostredníctvom krajského prokurátora alebo ním určeného prokurátora krajskej prokuratúry určenému prokurátorovi Generálnej prokuratúry. Ak previerku vykonal príslušný krajský prokurátor alebo ním určený prokurátor krajskej prokuratúry, predloží záznam z previerky určenému prokurátorovi Generálnej prokuratúry. 

(8)	Prokurátor okresnej prokuratúry predloží záznam z mimoriadnej previerky krajskému prokurátorovi alebo ním určenému prokurátorovi krajskej prokuratúry; jedno vyhotovenie záznamu z mimoriadnej previerky predloží prostredníctvom krajského prokurátora alebo ním určeného prokurátora krajskej prokuratúry určenému prokurátorovi Generálnej prokuratúry do piatich pracovných dní od jej vykonania. Ak mimoriadnu previerku vykonal príslušný krajský prokurátor alebo ním určený prokurátor krajskej prokuratúry, predloží záznam z mimoriadnej previerky určenému prokurátorovi Generálnej prokuratúry do piatich pracovných dní od jej vykonania.

Článok 5
Opatrenia prokurátora pri vykonávaní dozoru

(1)	Príslušný prokurátor pri vykonávaní dozoru prijíma opatrenia podľa osobitného predpisu1) a ostatných všeobecne záväzných predpisov.2) 

(2)	Ak príslušný prokurátor pri vykonávaní dozoru zistí, že v ústave je umiestnená odsúdená osoba nezákonne bez rozhodnutia súdu alebo v rozpore s rozhodnutím súdu alebo ak je v ústave umiestnená odsúdená osoba, ktorá vykonala súdom uložený trest odňatia slobody, bezodkladne vydá príkaz podľa osobitného predpisu.)

(3)	Ak prokurátor pri vykonávaní dozoru zistí, že rozhodnutie, príkaz alebo opatrenie orgánu vykonávajúceho správu ústavu je v rozpore so zákonom alebo iným všeobecne záväzným právnym predpisom, bezodkladne vydá príkaz podľa osobitného predpisu.)

(4)	Prokurátor vydáva príkazy podľa odsekov 2 a 3 vždy písomne. Obsah príkazov a ich doručovanie ustanovuje osobitný predpis.)
 
(5)	Ak príslušný prokurátor pri vykonávaní dozoru zistí porušenie zákona alebo iného všeobecne záväzného právneho predpisu, náprava ktorého nie je v jeho pôsobnosti alebo v pôsobnosti ústavu, predloží tieto zistenia nadriadenej prokuratúre so žiadosťou o vykonanie nápravy porušenia zákona alebo iného všeobecne záväzného právneho predpisu. Súčasne požiada prostredníctvom Generálnej prokuratúry o zabezpečenie vykonania príslušných opatrení Generálne riaditeľstvo Zboru väzenskej a justičnej stráže.

Článok 6
Prijímanie a vybavovanie sťažností

(1)	Ak príslušný prokurátor pri vykonávaní dozoru prijme sťažnosť odsúdenej osoby podanú na postup príslušníka Zboru väzenskej a justičnej stráže, ktorý nie je trestným činom, sťažnosť postúpi na vybavenie a prijatie opatrení riaditeľovi ústavu alebo inému orgánu verejnej moci. Ak postup príslušníka Zboru väzenskej a justičnej stráže uvedený v sťažnosti odsúdenej osoby má znaky trestného činu, sťažnosť postúpi na vybavenie príslušnému krajskému prokurátorovi a prokurátorovi krajskej prokuratúry podľa osobitného predpisu.) 

(2)	Prokurátor prijíma a vybavuje aj sťažnosti podané odsúdenou osobou podľa osobitného predpisu.)

(3)	Petície odsúdených osôb sa vybavujú podľa osobitného predpisu.) 

Článok 7
Mimoriadne udalosti 

(1)	Mimoriadnou udalosťou v ústave sa na účely tohto príkazu rozumie
a)	usmrtenie, zabitie alebo ťažká ujma na zdraví odsúdenej osoby umiestnenej v ústave,
b)	samovražda alebo samovražedný pokus,
c)	mučenie, kruté, neľudské či ponižujúce zaobchádzanie,
d)	iná závažná udalosť, ktorú vyhodnotil príslušný prokurátor ako mimoriadnu udalosť.

(2)	Krajský prokurátor alebo ním určený prokurátor krajskej prokuratúry poskytne ústavu na účely oznamovania mimoriadnych udalostí svoje služobné mobilné telefónne číslo a služobné mobilné telefónne číslo príslušného prokurátora a zabezpečí, aby ústav o vzniku mimoriadnej udalosti bezodkladne informoval krajského prokurátora alebo ním určeného prokurátora krajskej prokuratúry a príslušného prokurátora. Na základe oznámenia mimoriadnej udalosti sa príslušný prokurátor môže zúčastniť na obhliadke miesta činu. 

(3)	Vznik mimoriadnej udalosti v ústave oznámi príslušný prokurátor bezodkladne aj riaditeľovi trestného odboru alebo určenému prokurátorovi Generálnej prokuratúry telefonicky, telefaxom, elektronickými prostriedkami alebo písomne.

(4)	Oznámenie mimoriadnej udalosti urobené telefonicky, telefaxom alebo elektronickými prostriedkami bez kvalifikovaného elektronického podpisu, je príslušný prokurátor povinný do troch pracovných dní doplniť písomne alebo elektronickými prostriedkami s kvalifikovaným elektronickým podpisom.

(5)	Na podávanie správ v trestných veciach sa vzťahuje osobitný služobný predpis.)

Článok 8
Dozor nad výkonom trestu odňatia slobody na doživotie

V ústavoch, v ktorých vykonávajú odsúdené osoby trest odňatia slobody na doživotie, príslušný prokurátor
a)	spravidla raz za šesť mesiacov vykoná pohovor s týmito odsúdenými osobami priamo na celách alebo na ich pracoviskách v súlade s príslušnými bezpečnostnými opatreniami,
b)	bezodkladne oznámi riaditeľovi ústavu zistené nedostatky a určí lehotu na ich odstránenie.

Článok 9
Získavanie poznatkov o stave zákonnosti v ústavoch

(1)	Príslušný prokurátor získava poznatky o stave zákonnosti v ústave najmä
a)	zo správy o previerke a revízii vykonanej orgánmi Zboru väzenskej a justičnej stráže aj na základe jeho žiadosti,
b)	z výsledku kontroly vykonanej Národnou radou Slovenskej republiky,
c)	z rozhodnutí a opatrení riaditeľa ústavu týkajúcich sa podmienok na výkon trestu odňatia slobody a práv odsúdenej osoby v ústave,
d)	z výsledku kontroly vykonanej ministrom spravodlivosti Slovenskej republiky a osobami ním poverenými alebo z informácií a štatistických údajov Ministerstva spravodlivosti Slovenskej republiky,
e)	z výsledku kontroly vykonanej právnickými osobami alebo fyzickými osobami, ak tak ustanovuje osobitný predpis alebo medzinárodný dohovor, ktorým je Slovenská republika viazaná,)
f)	z rozhovoru s odsúdenou osobou, obsahu ňou podaných sťažností, petícií a iných podnetov a z výsledkov ich vybavenia, 
g)	zo spisov o trestnej činnosti páchanej odsúdenou osobou počas výkonu trestu odňatia slobody alebo zo spisov o trestnej činnosti páchanej príslušníkom Zboru väzenskej a justičnej stráže v súvislosti s výkonom jeho služobnej činnosti, 
h)	z účasti na verejnom zasadnutí súdu konaného vo vykonávacom trestnom konaní,
i)	z účasti na poradách Zboru väzenskej a justičnej stráže a iných orgánov verejnej moci, záujmových združení a cirkevných organizácií, ktorých činnosť súvisí s podmienkami na výkon trestu odňatia slobody v ústave a s právami odsúdenej osoby v ústave,
j)	z výkonu dozoru nad dodržiavaním zákonnosti v prípravnom konaní, ako aj z účasti na trestnom konaní súdnom,
k)	na základe vlastných previerok.

(2) 	Príslušný prokurátor požiada riaditeľa ústavu o bezodkladné zaslanie výsledku kontroly vykonanej podľa osobitného predpisu.)

Článok 10
Metodické usmerňovanie a kontrola výkonu dozoru

Metodické usmerňovanie a kontrolu dozoru vykonávaného v ústave príslušným prokurátorom vykonáva nadriadený prokurátor.

Článok 11
Hodnotenie poznatkov získaných o stave zákonnosti v ústavoch

Poznatky o stave zákonnosti v ústavoch uvedie krajský prokurátor v podkladoch pre správu generálneho prokurátora Slovenskej republiky o činnosti prokuratúry a poznatkoch prokuratúry o stave zákonnosti v Slovenskej republike za príslušný kalendárny rok spolu s návrhom opatrení, ktoré odporúča v tejto oblasti pôsobnosti prokuratúry prijať.

Článok 12
Zrušovacie ustanovenie

Zrušuje sa:
Príkaz generálneho prokurátora Slovenskej republiky por. č. 3/2024 z 23. januára 2024 o postupe prokurátora pri výkone dozoru prokurátora nad dodržiavaním zákonnosti v miestach výkonu trestu odňatia slobody.

Článok 13
Účinnosť

Tento príkaz nadobúda účinnosť 1. novembra 2025.

podpis
Dr. h. c. JUDr. Maroš Žilinka, PhD.
generálny prokurátor Slovenskej republiky